ซัมมิิทฯลีสซิ่งเล็งผู้นำ เจ้าตลาดมอเตอร์ไซค์
ซัมมิท แคปปิตอล ลีิสซิ่ง วาดแผน 5 ปี กวาดตลาดเช่าซื้อมอเตอร์ไซค์ขึ้นแท่นผู้นำ
20 ม.ค. 2558

ซัมมิท แคปปิตอล ลีิสซิ่ง วาดแผน 5 ปี กวาดตลาดเช่าซื้อมอเตอร์ไซค์ขึ้นแท่นผู้นำ
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่า บริษัทตั้งเป้าหมายธุรกิจในอีก 5 ปีข้างหน้า จะขึ้นเป็นผู้นำสินเชื่อเช่าซื้อรถจักรยานยนต์ให้ได้ โดยมียอดสินเชื่อเดือนละ 1.5 หมื่นคัน หรือคิดเป็นมูลค่าประมาณ 750-800 ล้านบาท จากปัจจุบันอยู่ที่เดือนละ 5,000 คัน หรือมีมูลค่า 250 ล้านบาท และมีส่วนแบ่งตลาดอยู่ในอันดับ 3
นอกจากนี้ บริษัทยังใช้กลยุทธ์ในการคัดเลือกลูกค้าให้มีคุณภาพมากขึ้น ซึ่งล่าสุดได้นำระบบเครดิตสกอริ่งหรือการคัดกรองลูกค้าจากประเทศออสเตรเลียมาใช้ ขณะเดียวกันสามารถจับข้อมูลพวกแก๊งมิจฉาชีพได้ว่าซื้อรถจักรยานยนต์เพื่อนำไปขายต่อยังประเทศเพื่อนบ้านหรือไม่ เนื่องจากที่ผ่านมากลุ่มมิจฉาชีพได้ว่าจ้างเกษตรกรเช่าซื้อรถจักรยานยนต์วางเงินดาวน์ 1-1.5 หมื่นบาท หลังจากนั้นก็เอารถออกนอกประเทศไปขาย
ทั้งนี้ บริษัทจะขยายตลาดต่างจังหวัดเพิ่มขึ้น ด้วยการร่วมมือกับดีลเลอร์หรือตัวแทนการขายจักรยานยนต์ขยายสินเชื่อไปยังภาคเหนือ ภาคใต้ และภาคตะวันออกเฉียงเหนือ เพื่อให้การบริการครอบคลุม 71 จังหวัด จากปัจจุบันที่ปล่อยสินเชื่อเพียง 18 จังหวัด โดยจะมีเจ้าหน้าที่วิเคราะห์สินเชื่อให้กับลูกค้าที่ซื้อรถจักรยานยนต์ภายใน 30 นาที  รวมถึงอยู่ระหว่างเตรียมออกผลิตภัณฑ์ เพิ่มบุคลากร และใน 2 ปีข้างหน้าจะขยายสาขาเพิ่มจาก 15 สาขา เป็น 50 สาขา
“ตอนนี้หนี้ที่ไม่ก่อให้เกิดรายได้หรือเอ็นพีแอลอยู่ที่ 2% จากตลาดอยู่ที่ 2-3% อัตราผิดนัดชำระหนี้ไม่เกิน 10% สำหรับปีนี้ยอดขายรถจักรยานยนต์จะอยู่ที่ 1.8 ล้านคัน เติบโต 5% จากปี 2557 อยู่ที่ 1.7 ล้านคัน แบ่งเป็นการขายด้วยเงินสด 10% ผ่านดีลเลอร์ต่างจังหวัด 50% และอีก 30-40% มาจากสินเชื่อสถาบันการเงิน ส่วนจุดแข็งของบริษัท คือ อัตราดอกเบี้ยต่ำอยู่ที่ระดับ 1.5-1.9% ขณะที่ดีลเลอร์ท้องถิ่นที่จัดเช่าซื้อคิดดอกเบี้ย 3-4% ต่อเดือน” นายวิชิต กล่าว 
สำหรับผลการดำเนินงานในปีที่ผ่านมา บริษัทสามารถปิดยอดการปล่อยสินเชื่อได้ตามเป้าหมายที่วางไว้รวม 3,300 ล้านบาท มีกำไรเพิ่มขึ้นมากกว่าปีที่ผ่านมาถึง 86% ขณะที่อัตราผลตอบแทนต่อสินทรัพย์ทำได้ตามเป้าที่ 5%